Emboozi ye aginyumya bwati; Olunaku lwe nalabikira mu Banoonya ba Bukedde nafuna essimu ezisukka mu 250 okuva mu bitundu by'eggwanga eby'enjawulo kuba bonna baali bannegwanyiza olw'endabika yange n'ebigambo ebyali binvaamu.
Nasisinkanako abantu kkumi kyokka ne nondamu Ramanthan Byaruhanga eyalina ebisanyizo bye njagala.
Bwe twasiimagana twasookera mu kwekebeza musaayi e Kazo era ebyavaamu byali birungi ddala nga tebitulobera kugenda mu maaso olw'omukwano omungi gwe twalina.
Bazadde ba baze baamuwerekerako gye banzaala okuzuula oba ddala nnali nsazeewo okufumbirwa omulenzi ono.
Olwandabako bansiimirawo ne bandaganya olunaku lw'okugenda ewa Ssenga. Twakyala ewa Ssengange nga October 26, 2017 e Lyantonde omusajja ne bamusiima ne balaga olw'okwanjula nga November 26, 2017.
Baze okubeera nga mulema tekinnaana kumwagala kuba obulema ssi buteesobola ate asinga abalamu bangi ddala, bwatyo Sulayina Nansereko bwe yakkaatirizza.
Okwanjula bwe kwawedde, bazzizzaako omukolo ogw'okuwoowa nga gwakulembeddwa Muwalimu Yahaya Nkonge eyakubirizza abagole okukulembeza Katonda mu buli nsonga.
Ate Byaruhanga omutuuze w'e Nsambya mu Keviina Zooni ate nga musuubuzi mu katale ka St. Balikuddembe agamba nti musanyufu okufuna omukazi ne yeebaza Bukedde okumufunira omukazi gwe yalootanga.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn